Előterjesztés a Képviselő-testület

2015. szeptember 29-i ülésének 3. napirendi pontjához

**Tisztelt Képviselő-testület!**

A 2015. év első félévi költségvetésének végrehajtásáról az alábbi tájékoztatást adom.

**I. Önkormányzat**

Piliscsév Község Önkormányzatának 2015. évi költségvetési mérlegét az ***I***/***1. számú melléklet*** tartalmazza. A bevételek ennél részletesebb bemutatására az ***I***/***2. számú*, a** kiadások bemutatására pedig az ***I/3. számú mellékletek*** szolgálnak.

# Bevételek

A 2015. évi költségvetés végrehajtása során, féléves szinten, tárgyévi bevételeink a módosított előirányzathoz viszonyítva 58 %-ban teljesültek.

Az önkormányzat 12.223 eFt *intézményi működési bevételre* tett szert az első félévben, melynek legnagyobb része a Tisztítómű bérleti díjából (5.843 eFt), valamint az intézményi étkezésre beszedett díjakból (3.332 eFt) származik. Az ÁFA visszatérítésből származó 1.731 eFt is nagy mértékben hozzájárult az intézményi működési bevételek 77 %-os teljesüléséhez.

*Sajátos működési bevételeink* féléves szinten a módosított előirányzathoz viszonyítva 47 %-ban teljesültek, az alábbiak szerint:

Ft

|  |  |  |  |  |
| --- | --- | --- | --- | --- |
| **Jogcím** | **Eredeti ei.** | **Módosított ei.** | **Teljesítés** | **%** |
| Magánszemélyek kommunális adója | 4 600 000 | 4 600 000 | 2 958 494 | 64 |
| Állandó jelleggel végzett iparűzési tevékenység után fizetett helyi adó | 46 000 000 | 46 000 000 | 20 848 242 | 45 |
| Belföldi gépjárművek adójának a helyi önkormányzatot megillető része | 6 500 000 | 6 500 000 | 3 029 477 | 47 |
| Talajterhelési díj | 100 000 | 100 000 | 20 730 | 21 |
| Egyéb áruhasználati és szolgáltatási adók | 0 | 0 | 12 000 |  |
| Szabálysértési pénz- és helyszíni bírság és a közlekedési szabályszegések után kiszabott közigazgatási bírság helyi önkormányzatot megillető része | 200 000 | 50 000 | 50 000 | 100 |
| Egyéb bírság | 400 000 | 84 000 | 0 | - |
| Késedelmi és önellenőrzési pótlék | 0 | 466 000 | 157 763 | 34 |
| *Önkormányzat sajátos működési bevételei* | *57 800 000* | *57 800 000* | *27 076 706* | *47* |

Az első félévben, az önkormányzat *költségvetési támogatása* összességében 53 %-ban teljesült a módosított előirányzathoz viszonyítva, mintegy 75.621 eFt-ot jelent.

**Az állami támogatás eredeti előirányzata az alábbi tételek miatt nőtt:**

- bérkompenzáció: 614 eFt

- szociális ágazati pótlék: 141 eFt

- nyári gyermekétkeztetés: 396 eFt

- egyes jövedelempótló támogatások

(rendszeres szoc. ell.;foglalk. helyett. tám.; lakásfennt. tám.): 2.565 eFt

**Összesen: 3.716 eFt**

A *működési célú átvett pénzeszközök* eredetielőirányzata (3.500 eFt) szintén emelkedett, a közfoglalkoztatásra igényelt 7.557 eFt-tal, illetve az (időközben felbomlott) óvodai társulás TÁMOP pályázatának elszámolásából származó 823 eFt-tal.

*Felhalmozási bevétellel* az eredeti költségvetésben nem terveztünk, június 30-ig azonban az alábbi összegekkel emelkedett a költségvetés:

* KEOP pályázat (napelemek – előleg): 1.126 eFt
* Vis Maior pályázat: 16.659 eFt
* pályázat előfinanszírozás visszatér. (Lövész): 470 eFt.

Az önkormányzat által 2015-ben benyújtott, kedvező elbírálásban részesült pályázatok:

KEOP (napelemek): 23.552 eFt

Nyári gyermekétkeztetés: 396 eFt

Közművelődési érdekeltségnövelő tám.: 111 eFt

Új hivatal épülete (2014-ben elnyert, 2015-ben megvalósuló): 44.000 eFt

Vis Maior (2014-ben elnyert, 2015-ben megvalósuló): 97.000 eFt.

Fent leírtak ismeretében elmondható, hogy önkormányzatunk bevételei a tervezetthez képest kedvezően alakultak féléves szinten.

## Kiadások

A 2015. évi költségvetés végrehajtása során, féléves szinten, működési kiadásaink a módosított előirányzathoz viszonyítva 54 %-os teljesítést mutatnak. *(I/1. számú melléklet*)

Ezen belül a *személyi juttatások* kifizetése 62%-ra, a munkaadót terhelő *járulékok* kifizetése 53%-ra teljesült a módosított előirányzathoz viszonyítva. A *dologi kiadások* a tervezetthez képest 45%-ban realizálódtak. A bér, járulék és dologi kiadásokról részletesebben az I/3. számú melléklet tájékoztat.

Az önkormányzat által 2015. első félévében kifizetett bér (18.772 eFt) és járulék (3.809 eFt) kiadások tartalmazzák a polgármester, a hivatali fizikai alkalmazottak, a közfoglalkoztatottak és a védőnő személyi juttatásait, járulékait, illetve a Képviselő-testületi tagok tiszteletdíját. A személyi juttatások eredeti előirányzatát az alábbi tételek növelték:

* közfoglalkoztatottak bére (előző évről áthozott): 1.287 eFt
* bérkompenzáció: 221 eFt
* közfoglalkoztatottak bére (2015-ben igényelt): 6.005 eFt

összesen: 7.513 eFt

A dologi kiadások alábbi sorain a felsorolt költségek, díjak szerepelnek:

* Üzemeltetési anyagok:
* szerszámok, kisgépek (közfoglalkoztatás)
* Mindazok, amelyek nem számolhatók el szakmai anyagnak: tűzifa, útszóró só, tisztítószer

* Karbantartás:
* gázszerelés, iskolai csatorna karbantartás, biztonságtechnikai javítás, közvilágítás karbantartás
* Szakmai tevékenységet segítő szolgáltatások:
* gyógytorna, munka- és tűzvédelmi oktatás
* Más szakmai tevékenység:
* logopédus, jogi szolgáltatás, továbbképzés és vizsga díja, gyepmester díja, közbeszerzés lebonyolítása (járda)
* Egyéb szolgáltatások:
* közbeszerzés (hivatal), hó eltakarítás, gyepmester, bankköltség.

## *Szociális ellátások*

A szociális ellátások folyósításának alakulásáról az alábbi táblázat tájékoztat:

Ft

|  |  |  |  |  |
| --- | --- | --- | --- | --- |
| **Jogcím** | **Eredeti ei.** | **Módosított ei.** | **Teljesítés** | **%** |
| Helyi megállapítású rendkívüli gyermekvédelmi támogatás Gyvt.21 | 1 830 000 | 1 830 000 | 564 000 | 31 |
| Helyi megállapítású ápolási díj (SZoc.tv.43§/B) | 1 200 000 | 1 200 000 | 708 000 | 59 |
| Rászorultságtól függő normatív kedvezmények [Gyvt. 151. § (5) bekezdése] | 400 000 | 400 000 | 0 | - |
| Önkormányzati segély [Szoctv. 45.§] | 1 950 000 | 1 950 000 | 932 454 | 48 |
| Temetési segély [Szoctv. 46. §] | 300 000 | 300 000 | 224 000 | 75 |
| Köztemetés [Szoctv. 48.§] | 500 000 | 500 000 | 340 360 | 68 |
| Önkormányzat által saját hatáskörben (nem szociális és gyermekvédelmi előírások alapján) adott pénzügyi ellátás | 1 500 000 | 1874 000 | 370 535 | 99 |
| Önkormányzat által saját hatáskörben (nem szociális és gyermekvédelmi előírások alapján) adott természetbeni ellátás | 650 000 | 1 277 440 | 870 754 | 68 |
| *Segélyek, egyéb pénzbeli juttatások* | *8 330 000* | *9 331 440* | *4 010 103* | *43* |

A *helyi megállapítású rendk. gyermekvédelmi támogatás* jogcímen került kifizetésre a Bursa ösztöndíj, az Arany János pályázat, a babautalványok, valamint a települési ösztöndíj.

*Önkormányzati segélyként* átmeneti segélyek kifizetésére fordítottunk 932 eFt-ot. Az *Önkormányzat által saját hatáskörben adott pénzügyi ellátás* soron a lakhatással kapcsolatos, illetve kórházi ápolás és gyógyszer vásárlásra kifizetett összeg található.

*Önkormányzat által saját hatáskörben adott természetbeni ellátásként* tűzifa kiosztására, illetve ingyenes étkezés biztosítására került sor.

**A jegyzői hatáskörbe tartozó szociális ellátások (rendszeres szoc. segély, lakásfenntartási támogatás, foglalkoztatást helyettesítő támogatás) folyósításáról a Piliscsévi Közös Önkormányzati Hivatal féléves beszámolója tájékoztat.**

## *Támogatások, átadott pénzeszközök*

Június 30-ig az alábbi támogatásokat fizettük ki:

Piliscsévi Sport Egyesület 750 eFt

Piliscsévi Lövész Egylet 310 eFt

Piliscsévi Nyugdíjas Klub 200 eFt

Piliscsévi Szlovák Baráti Kör 70 eFt

Piliscsévi Egyházi Kórus 100 eFt

Piliscsévi Pincefalu Egyesület 250 eFt

Piliscsévi Asszonykórus 200 eFt

Piliscsévi Diákönkormányzat 50 eFt

*összesen: 1.930 eFt*

A Dorogi Többcélú Kistérségi Társulás által ellátott feladatokhoz az alábbiak szerint járultunk hozzá az első félévben:

• Idősek nappali ellátása: 2.462 eFt

## • Családsegítés, gyerekjólét: 539 eFt

*Intézmény finanszírozásként* 63.818 eFt eFt-ot adott át az Önkormányzat június 30-ig az intézményeinek, ez a módosított előirányzat 54 %-a.

## *Fejlesztések, felújítások*

2015. június 30-ig az önkormányzat fejlesztései az alábbiak szerint alakultak:

Ft

|  |  |  |  |  |
| --- | --- | --- | --- | --- |
| **Jogcím** | **Eredeti ei.** | **Módosított ei.** | **Teljesítés** | **%** |
| Egyéb tárgyi eszközök beszerzése, létesítése | 0 | 141 000 | 140 945 | 100 |
| Beruházási célú előzetesen felszámított általános forgalmi adó | 0 | 39 000 | 38 055 | 98 |
| Ingatlanok felújítása | 61 470 000 | 75 681 207 | 41 455 552 | 55 |
| Egyéb tárgyi eszközök felújítása | 0 | 633 545 | 633 545 | 100 |
| Felújítási célú előzetesen felszámított általános forgalmi adó | 10 684 000 | 14 692 727 | 8 161 361 | 56 |
| *Fejlesztések* | *72 154 000* | *91 187 479* | *50 429 458* | *55* |

A *tárgyi eszközök beszerzése, létesítése* sor teljesítés adata tartalmazza az elektromos kerékpár beszerzését nettó értékben.

Az *ingatlanok felújítása* sor teljesítés adata tartalmazza az alábbiakat (nettó értékben):

Új Hivatali épület: 18.232 eFt

Vis Maior: 22.055 eFt

KEoP pály. napelemek: 960 eFt

Tisztítómű felújítási költsége: 208 eFt

*összesen: 41.455 eFt*

Az *egyéb tárgyi eszközök felújítása* sor a Tisztítómű gépeinek felújítási költségét tartalmazza.

**II. Piliscsévi Közös Önkormányzati Hivatal**

A 2015. évi költségvetés végrehajtása során, féléves szinten a Közös Hivatal tárgyévi bevételei 58 %-ban, a tárgyévi működési kiadásai pedig 54 %-ban realizálódtak a módosított előirányzathoz viszonyítva.*(II/1. számú melléklet)*

**Bevételek**

A Közös Hivatal tárgyévi bevételeinek eredeti előirányzata (56.026 eFt) az alábbi tételek miatt nőtt:

* bérkompenzáció: 142 eFt
* segélyek (Piliscsév): 2.564 eFt
* segélyek (Leányvár): 884 eFt
* 2014. évi választási költs. hozzáj.: 58 eFt

**összesen: 3.648 eFt**

**Kiadások**

A Közös Hivatal **bér és járulék** kiadásainak előirányzat felhasználásáról részletes adatokat a *II/3. számú melléklet* tartalmaz.

Az eredeti előirányzatot a bérkompenzációra kapott összeg (bér: 112 eFt; járulék: 30 eFt), valamint a választási költségek finanszírozására kapott támogatás (bér: 58 eFt) módosította.

A **dologi kiadások** kifizetése a tervezettnek megfelelően alakult.

A **szociális ellátások** folyósításának településenkénti alakulásáról az alábbi táblázat számol be (teljesítés adatai):

**Ft**

|  |  |  |  |
| --- | --- | --- | --- |
|  | **Leányvár** | **Piliscsév** | **összesen** |
| Foglalkoztatást helyettesítő támogatás | 277.400 | 1.806.160 | **2.083.560** |
| Lakásfenntartási támogatás | 526.600 | 586.000 | **1.112.600** |
| Rendszeres szoc. ellátás | 230.850 | 571.230 | **802.080** |
| **összesen** | **1.034.850** | **2.963.390** | **3.998.240** |

**III. Kálmánfi Béla Művelődési Ház és Könyvtár**

A 2015. évi költségvetés végrehajtása során, féléves szinten a Művelődési Ház tárgyévi bevételei 52 %-ban, a tárgyévi működési kiadásai pedig 46 %-ban realizálódtak a módosított előirányzathoz viszonyítva.*(III/1. számú melléklet)*

**Bevételek**

A Művelődési Ház működéséhez (*intézményfinanszírozás* formájában) az önkormányzat 4.585 eFt-tal járult hozzá az első félévben, ez a módosított előirányzat 52 %-a. Az intézmény 262 e Ft bérleti díjat bevételezett június 30-ig. Az eredeti előirányzatot a bérkompenzáció összege (19 eFt), valamint a pénzmaradvány terhére elkülönített - az előző évről áthúzódó - csatornafedél kifizetéséhez szükséges 150 eFt növelte.

A TÁMOP pályázat elszámolásából várt 7.871 eFt-ból június 30-ig 5.189 eFt érkezett meg.

**Kiadások**

A **bér és járulék** kiadások előirányzat felhasználásáról részletes adatokat a *III/3. számú melléklet* tartalmaz.

Ezen belül féléves szinten, a *személyi juttatások* kifizetése 49 %-a, *a munkaadót terhelő* *járulékok* kifizetése is 47 %-ra teljesült a módosított előirányzathoz viszonyítva.

**A dologi kiadások** kifizetése 42 %-ban realizálódott féléves szinten.

**IV. Piliscsévi „Aranykapu” Egységes Óvoda-Bölcsőde**

A 2015. évi költségvetés végrehajtása során, féléves szinten az Óvoda tárgyévi bevételei 50 %-ban, a tárgyévi működési kiadásai pedig 46 %-ban realizálódtak a módosított előirányzathoz viszonyítva.*(IV/1. számú melléklet)*

**Bevételek**

Az óvoda működéséhez (*intézményfinanszírozás* formájában) az önkormányzat 25.724 eFt-tal járult hozzá az első félévben, ez a módosított előirányzat 50 %-a. Az eredeti előirányzatot a bérkompenzáció (172 eFt) és a szociális ágazati pótlék (141 eFt) összege módosította, valamint a pénzmaradvány terhére elkülönített, az előző évről áthúzódó gázdíj, illetve számlavezetési díj kifizetéséhez szükséges 1.632 eFt növelte.

**Kiadások**

A **bér és járulék** kiadások előirányzat felhasználásáról részletes adatokat a *IV/3. számú melléklet* tartalmaz.

Ezen belül féléves szinten, a *személyi juttatások* kifizetése 48 %-a, *a munkaadót terhelő* *járulékok* kifizetése is 47 %-ra teljesült a módosított előirányzathoz viszonyítva. Az eredeti előirányzatot a bérkompenzációra és szociális ágazati pótlékra kapott összeg (bér: 246 eFt; járulék: 66 eFt), illetve a számlavezetési díj (bér: 200 eFt) módosította.

A **dologi kiadások** kifizetése 38 %-ban realizálódott féléves szinten.

A tájékoztatót a Pénzügyi és Településfejlesztési Bizottságot megvitatta és a Képviselő-testületnek elfogadásra javasolja.

Piliscsév, 2015. szeptember 22.

Kosztkáné Rokolya Bernadett sk.

polgármester